Andlitin í hrauninu og flétturnar í hárinu Náttúruvættir og kvenlegir kraftar eru meðal þema á sýningunni Í gjótu ; steinþrykk 2015 - 2017 sem Nína Óskarsdóttir myndlistarkona opnaði í gær í galleríinu Ekkisens , í kjallaranum á Bergstaðastræti 25b . Nína er nýflutt heim eftir fjögurra ára búsetu í Bretlandi . Í gjótu er fyrsta steinþrykkssýning hennar hér . Auglýsing Stærsti parturinn er unninn út frá hugmyndum um það sem leynist í náttúrunni , sérstaklega íslenskri náttúru . Eitthvað sem býr í hrauninu , klettunum og gjótunum , passar upp á okkur og kannski hrekkir okkur líka , “ segir Nína Óskarsdóttir myndlistarkona um steinþrykksverkin sem hún er að opna sýningu á . Við stöndum inni í hinu óviðjafnanlega galleríi Ekkisens sem er í kjallara bakhúss við Bergstaðastræti . Gólfið er svo hreint að það er nánast guðlast að fara ekki úr skónum . „ Við vorum að mála það í gærkveldi , “ útskýrir myndlistarkonan en segir alveg óhætt að ganga á því með skó á fótum . Það eru samt listaverkin á veggjunum sem athyglin beinist að . Sum þeirra tengjast þjóðtrú Íslendinga enda kveðst Nína vilja sýna náttúrunni og vættum hennar virðingu . Önnur eru gerð til heiðurs konum og vinnuframlagi þeirra , ekki síst á ökrunum og á heimilunum , að sögn Nínu . Þar eru fléttur í hári áberandi , stundum abstrakt og stundum fígúratívar . „ Rómantísk hugmynd um konurnar með síðu flétturnar og þann kvenlega kraft sem þær bjuggu yfir . Svolítið forn sýn á það hvernig allt var þegar fólk var í meiri snertingu við náttúruna en nú . Það er einhver orka sem kemur þaðan . Þú sérð það í mörgum myndum mínum , “ útskýrir listakonan sem gerir ýmsar tilraunir bæði með tækni og myndefni . Nína útskrifaðist frá myndlistardeild Listaháskóla Íslands 2014 og hélt þá til Bretlands að læra steinþrykksfræði hjá Leicester Print Workshop . Segir þar um sambland af eðlis - og efnafræði að ræða og kemur með örstutta útgáfu af aðferðinni . „ Stórir kalksteinar eru slípaðir niður , teiknuð á þá mynd , þeir síðan ættir og myndin svo prentuð á pappír í þar til gerðri pressu . “ Nína er nýflutt heim frá Bretlandi og verkin á sýningunni voru öll unnin þar . Hún kveðst ekki hafa tekið með sér kalkstein frá útlöndum heldur hafa aðstöðu hér í Íslenskri grafík til að iðka þessa list . „ Svona steinar eru líka í Listaháskólanum og á nokkrum verkstæðum í einkaeigu . Þeir eru endurnýttir aftur og aftur . “